Landbou-erfenis só bewaar | Netwerk24
Landbou-erfenis só bewaar
Deur Landbou-Redaksie 13 September 2019 05:01
Die Wes-Kaapse Veteraantrekker-en-enjinklub se jaarlikse skou is verlede maand op Villiersdorp gehou, maar later vandeesmaand bring een van sy takke dié gewilde jaarlikse skou nader aan die Kaapse metropool.
Dié tak, wat as die Tafelberg-erfgoedversamelaars bekend staan, hou op 21 September ’n veterane-ekspo by Southey Vines in Somerset-Wes.
’n Versameling Deutz-trekkers uit die 1950’s. Foto: Verskaf
Netwerk24 Foto: Verskaf
Soos vorige jare gaan die klublede weer hul versamelings ten toon stel en almal is welkom.
Ou trekkers, ou statiese enjins, ou motors en ’n binnens­huise uitstalling van verskeie items wat vroeër in en om die huis en werf gebruik is, sal te sien wees.
Verskeie private motorversamelaars, veral vanuit die Helderbergkom, stal ook op die dag saam met die veteraantrekkerklublede uit.
Besoekers kan uitsien na gerestoureerde veteraantrekkers en -enjins, voertuie en militêre toerusting. Waar veteraanmotors uitgestal word, is motorhandelaars ook gewillig om die nuutste op die mark te vertoon – wat interessante vergelykings tot gevolg gaan hê. Hierdie vergelykings gaan veral moontlik wees tussen die viertrekvoertuie van gister en vandag.
Nog ’n hoogtepunt op die ekspo-program is ’n demonstrasie van die verskillende maniere waarop trekkers meer as ’n halfeeu gelede aan die gang gekry is.
Deesdae het jy nie meer twee enjins nodig of ’n hele rits stappe wat gevolg moet word om ’n trekker aan die gang te sit nie.
Demonstrasies van die ou enjins sal met bespreking toegelig word.
Die Engen-enjinrestourasie-kompetisie, waar die klub saam met die Wes-Kaapse en die nasionale tak die jeug betrek om ’n ou enjin te restoureer, vorm ’n belangrike deel van die uitstalling.
Van die klublede wat reeds aan die kompetisie deelgeneem het, se enjins sal ook uitgestal word.
Daar gaan ook ’n wyntuin, verskillende kosstalletjies en ander snuisterye op die ekspo wees.
Van die ander demonstrasies sluit die maak van koeksisters en wolspin en -weef in.
Die ekspo begin om 08:00 en duur tot 18:00. Toegang kos R50 vir volwassenes en R10 vir skoliere.
Jou kontak: Bel Mariëtte Krige by 082 670 7637.
Meer oor: Trekkers | Versameling | Veteraan | Landbou | Erfenis
Benoemings vir vanjaar se veeboerkompetisie sluit
Heuningkrans hou uitstaande produksieveiling
'n Millenniër in landbousaak sommer ook tegnologiehoof?